ஆனால் இளமையில் வாய்ப்புகள் மங்குகின்றன என்பது புரிந்ததும் ஏற்றுக்கொள்ளும் மனோதிடம் பயில்வது அவசியம். இல்லையேல் விரக்தியே மிஞ்சும். ஆட்டோ ஓட்டுநர் நண்பர் ஒருவனின் மகன் பந்து வீச்சாளர். சென்னை சேப்பாக்கத்தில் சில வருடங்கள் முன்புவரை டெஸ்ட் மேட்ச் தொடங்கி ஐபிஎல் வரையிலான ஆட்டக்காரர்களுக்கு நெட்ஸ் பயிற்சிகளில் பந்துவீச்சாளராய் உள்ளார். அவருக்கு நன்றாகத் தெரிகிறது, இனி தன்னை எந்தக் குழுவிலும் ஆடுவதற்குத் தேர்வு செய்யமாட்டார்கள் என்று. விடமுடியவில்லை. ஆட்டோ ஓட்டுநர் தந்தை என்னிடம் பலமுறை புலம்பியிருக்கிறார். நல்லாத்தான் விளையாடுறான், சிபாரிசு வேணுமோ என்னவோ சேத்துகிடமாட்டேங்கறாங்க. போறுண்டா வேறப் பொழப்பப் பாருங்கறேன் கேக்கமாட்டேங்கறான்… என்னால முடிஞ்சவர ஆட்டோ ஓட்டி சம்பாரிச்சுக் காப்பாத்துவேன். அப்பால அவன் பாடு… ஒவ்வொருவருக்கும் அழைப்பு இவ்வாறுதான் ஆட்டிவைக்கும்.